Worcester F 80 Distinctiones

216 Religiosus

Religiosus.[[1]](#footnote-1) In religioso tria commendantur, scilicet, pondus maturitatis, amor comitatis, fuga proprietatis.

¶ De primo, sicut campsor iudicat meliorem nummum secundum pondus, sic religiosus ex maturitate, Psal. [34:18]: *In populo gravi laudabo te*.

¶ De secundo, videmus quod plures quando congregantur incedunt securius, resistunt forcius, conuiuunt iocundius, Eccle. 4[:9]: *Melius est duos esse simul quam unum*. Videmus econtra quod auis[[2]](#footnote-2) quando est sola et singularis uel est rapax ut aucipiter, uel amisit socium ut turtur. Sic religiosus singularis uel est rapax detrahendo dimicando, uel amisit sponsum suum Christum, Eccle. 4[:10]: *Væ soli*. Iccirco in oblatione Domini fuit par

/fol. 293ra/

turturum non sola turtur, Luc. 2[:24].

¶ Tercio, religiosus debet cauere proprietatem ne sit sicut vespertilio bibens oleum in ecclesia dum alii vacant diuinis laudibus instar Jude qui loculos habens fur erat, Joan. 12[:4-6].

¶ Item, reprobantur in religioso tria, indeuocio, quia talis est sicut cirpus vacuus stans in loco aquoso sicut piscis semper habens aquam in ore sed interius est vacuus. Talis iuxta panem moritur, pane iuxta ignem moritur frigore, Psal. [33:11]: *Divites eguerunt et esurierunt*. Secundo, reprobatur dissolucio vite, inhonestas in conuersacione, secularis inhonestus seipsum infamat. Sed religiosus totum monasterium et ordinem suum. Sicut per ciphatum vini iudicatur totum dolium[[3]](#footnote-3) sive in bono siue in malo, [1] Cor. 4[:9]: *Spectaculum facti sumus mundo*. Tercio, reprobatur euagacio. Nam piscis extra aquam cito moritur, sic religiosus extra disciplinam.

¶ Item, religiosus se debet castigare,[[4]](#footnote-4) non necare, prelato obedire, non contraire, proficere, non deficere. De primo, aquila retrahit alas vt postmodum melius extendat. Sic quandoque remittenda est disciplina ut post conualescat, Rom. 12[:1]: *Rationabile obsequium vestrum*.

¶ De secundo, religiosus debet obedire. Nam sicut membra iudicantur esse paralitica uel emortua si non moueantur ad imperium capitis, sic religiosus si non sequitur iussum patris, [Exod. 15:16]: *Fiant immobiles quasi lapis*. Et secundum Philosophum, omne humidum male terminatur termino proprio et bene alieno. Sic religiosus male regitur si sequatur proprium motum. Vnde Bernardus,[[5]](#footnote-5) tolle propriam voluntatem et non erit infernus.

¶ De tercio, dicit Gregorius, in via Dei non proficere est deficere. Sicut enim vix inueniuntur meliores quam qui in monasteriis proficerunt. Sic vix sunt peiores quam qui in monasteriis defecerunt, [*Decretum*], 47 Dist. c. [9] *Quantumlibet*. Vnde sicut edificium incipit laicus et consummatur structius, sic religiosus talem modum debet incipere quod eam valeat consummare et perseuerare ne forte sibi inproperetur ei illud, Luc. 14[:30]: Iste *homo cœpit ædificare, et non potuit consummare*.

¶ Item, debet religiosus ad instar pueri sub disciplina educari ut, videlicet, habeat in egressu duas obstetrices, in

/fol. 293rb/

progressu duas matrices. In processu duas consiliatrices.[[6]](#footnote-6)

¶ Prima obstitrix in egressu sit obediencia que liget sibi membra, manus operationis, pedes affeccionis, et inuoluat eum in panniculis humilitatis.

¶ Secunda obstitrix sit humilitas qui reclinet eum in presepio et in cunabulo claustri cum fasciis puerilibus, id est, cum freno temperancie et capistro consilii. Hee sunt due obstitrices Hebreorum que conseruabant mares, id est, perfecte viuere volentes.

¶ Item, debet habere duas nutrices in progressu. Primo, veritatem qui doceat eum loqui, [1] Pet. 4[:11]: *Si quis loquitur, quasi sermones Dei*. Secunda, sit honestas que doceat eum ambulare, [1] ad Thes. 4[:11]: *Honeste ambuletis ad eos qui foris[[7]](#footnote-7) sunt*. Item, duas consiliatrices in processu. Primo caritatem ad Deum et[[8]](#footnote-8) proximum, Heb. 13[:1]: *Caritas fraternitatis maneat in vobis*. Secundo, austeritatem ad seipsum, [1] Cor. 9[:27]: *Castigo corpus meum, et in servitutem redigo*.

¶ Item, religiosus ad instar plantule debet eradicari transplantari, claudi rigari, purgari fodi, sic nouicius debet de mundo euelli, in religione plantari, in sancto proposito radicari, circumspectione claudi, deuocione rigari, confessione purgari, exercicio et occupacione fodi, et excoli, ut sint secundum Psal. [143:12]: *Sicut novellæ, in juventute sua*.

¶ Item, religiosus ad instar plantule debet habere radicem profunde humilitatis, stipitem recte intencionis, frondes sincere dilectionis, folia caste locucionis, flores honeste conuersacionis, et tandem super omnia fructus bone operationis, quibus poterit a Deo cognosci secundum illud Matt. 7[:16]: *A fructibus eorum cognoscetis eos.* Psal. [127:3]: *Filii tui sicut nouelle oliuarum in circuitu mense tue*, id est, religionis sancte.

¶ Item, religio habuit ortum laudabilem, modum imitabilem, nondum notabilem.

¶ Primo, Samuel primus congregauit[[9]](#footnote-9) cuneum prophetarum, [1] Reg. 10[:9-10]. Joannes Baptista congregauit discipulos, Joan. 1[:6]. Et Marcus euangelista apud Alexandriam habuit discipulos vite mirabilis. De quo legitur in *Historia ecclesiastica* libro 2, c. 16, ex quibus processerunt patres venerabiles et monachi in Egipto quorum sunt genera cenebitarum, heremitarum, anachoritarum.

¶ Secundo, habuit religio modum mutabilem sicut patet, Act. 4[:32] quod nemo discipulorum suorum aliquid suum esse dicebat de hiis

/fol. 293va/

que possidebat, sed erant illi omnia communia.

¶ Tercio, habet modum notabilem quia obediencie subiugantis, paupertatis alleuiantis, castitatis candidantis. Quia obediencia aufert religioso propriam voluntatem et per consequens infernum. Bernardum, tolle propriam voluntatem, et infernus non erit.[[10]](#footnote-10) Paupertas aufert mundi cupiditatem et per consequens omne malum secundum illud, [1] Tim. 6[:10]: *Radix omnium malorum cupiditas*. Castitas aufert carnalem feditatem et per consequens facit angelum secundum illud, Matt. 22[:30]: *Neque nubent, neque nubentur, sed erunt sicut angeli*, etc. Oportet vtique ingressuram religionis dimittere, etiam ingressu vetustatem vicorum secularium instar serpentis qui ad hoc quod renouetur transit per artum foramen vbi dimittit antiquum pellem. Propter hoc dixit Bernardus nouiciis ingredientibus dimittantur corpora foris, id est, carnalia[[11]](#footnote-11) desideria et soli spiritus ingrediantur quia [Joan. 12:24-25]: *Nisi granum frumenti cadens in terra mortuum fuerit, ipsum solum manet*. Sic ingrediens religionem nisi dimittant rigiditatem et infirmitatem prioris vite non poterit fructificare sub noua vita. Nam multi sunt qui in principio ingressus sui fingunt simplicitatem et sanctimoniam ac si semper dicerent Psalmos [118:1], Primales, *Beati immaculati*, sed cum effecti fuerunt postmodum obedienciarii et officiarii tunc nituntur mutare antiquas obseruancias. Et [Psal. 118:33] terciam horam, *Legem pone*. At cum diu exercitati fuerint et indurati in officiis, tunc peruenerunt ad horam sextam et dicunt [Psal. 118:81]: *Defecit in salutare tuum anima mea*. Quia recedit a talibus omnis deuocio et succedit secularitas a Deo quod circa horam nonam audientur[[12]](#footnote-12) de talibus [Psal. 118:129]: *Mirabilia*.

¶ Que autem impediunt famam religionis. Vide supra capitulo [135] *Medicus.*

¶ Sed modo vellem scire si beatus latro in fine vt cumque penitens tam faciliter adeptus est celum quomodo non religiosus in penitentia perseuerans, qui quasi tribus clauis obedientie, paupertatis, et castitatis Christo crucifixus est celum promerebitur, cui competit, illud Gal. [2:19]: *Christo* crucifixus *sum cruci.*

¶ Sed dicit aliquis si morari et mori mihi tali cruce penitentie est religiosis necessitatem. Ergo et inuoluntatem sed si inuoluntarium, ergo non proficium,

/fol. 293vb/

quia secundum Augustinum, nemo inuitus bene facit, etiam si bonum sit quod facit. Respondeo non sequitur si quod est inuoluntarium quia necessitatem est homini fideli reddere quod promisit. Nec tamen est hoc inuoluntarium cum velit seruare fidem. Sicut Christum pati fuit necessitatem et tamen voluntarium, Ysai. 53[:7]: *Oblatus est quia ipse voluit*. Sicut non sequitur siquid alicui est inuoluntarium quod ideo non sit ei proficium.

¶ Nam infans sepe inuoluntarie cibatur et cum ille cibus est ei proficuus. Ecce aliud magis ad propositum.

¶ Est alius plenus malis non potest seruari nisi cecetur. Timet tamen sibi quod si libera a vinculis dimittatur, non tollerabit seccionem. Mauult tamen vt ligetur et sic decetur quam vt non sanetur. In secando autem reclamat. Comminatur tamen per seccionem sanatur. Iste inuoluntarie seccionem sustinet et tamen ei perdere. Sic in religione licet quis ex infirmitate carnis remurmurret contra austeritatem ordinis. Ligacio tamen illa sibi videlicet quia sic purgatur a viciis consuetis tamquam a malis honoribus quia ab inicio se posuit gratis in istam necessitatem paciendum secundum illud Eccli. 6[:25]: Mitte *pedem tuum in* compedibus tuis, *et* infra vincula *illius* alligatura, salutari. Sed dicet adhuc alius gracius foret Deo sed non professus in seculo, libere et sponte talia sustineret. Respondeo non sicut patet in illo[[13]](#footnote-13) exemplo, duo homines promittunt mihi seruire, sed vnus iurat mihi fideliter seruire.[[14]](#footnote-14) Alius non. Vterque tamen seruit sed plus teneor priori. Item in eodem genere peccati vterque labitur regularis et secularis. Constat quod plus peccat regularis. Ergo melius foret sibi in seculo deseruire. Respondeo in consimili peccato grauius peccat homo sane mentis quam morio. Et tamen non est melius homini quod sit morio quam sit sane mentis.

¶ Item duo homines cadunt in foueam set vnus profundius alio sed non ex hoc peius ei contingit quia forte habet subleuantem sed alius non. Sed cadens in religione multos habet adiutores, sed cadens in seculo multos habet depressores. Ideo Eccle. 4[:9-10]: *Melius est duos esse simul quam vnum, habet enim emolumentum societatis sue. Si vnus cecide-*

/fol. 294ra/

*rit, ab altero fulcietur. Ve soli, quia* si *ceciderit, non habet subleuantem*. Item secundum Anselmum quamuis religiosus grauius peccet in cadendo quam secularis cicius tamen habebit veniam si peniteat. Item si alius det Domino se et sua et alter tantum sua, cicius tenetur Dominus ignoscere ei si peniteat qui se et sua dedit. Item dicit aliquis si periculosum est intrare religionem et cadere, ergo melius est non intrare. Respondeo si transis pontem potes timere ne pereas quia vides pereuntes. Numquid ergo non debes transire? Sed melius est vt transeas ex quo vides ibi multos saluo transire. Isto modo si Deus diceret alicui ingredere celum vt viuas angelis, possit talis vane timere ne si intraret caderet cum angelis reprobis? Huius cogitatus vani sunt quia plus est sperandum de Dei misericordia ad standum quam de nostra miseria ad cadendum.

¶ Dicunt et seculares quod ita bene possunt venire ad celum sicut religiosi eo quod possint in satis arta via extra religionem ambulare. Respondeo quod non ita faciliter. Exemplum videmus quod quando equus est per se per satis artam viam potest ambulare. Sed iunge currum vel bigam a tergo et videbis quod velit nolit oportet quod viam tritam et fedam et speciosam tenebit. Sic homo secularis non implexis curis seculari satis sancte poterit viuere. Sed iunge ei vxorem cum familia que Anglice vocatur **longtarte**qui pendentes a tergo facent viam mandatorum Dei diminuitatem. In cuius figura ingressus est eques pharao cum curris et equitibus in mare et reduxit super eos Dominus aquas maris. Filii autem Israel ambulauerunt per sictum in medio eius. Vnde religiosi dicere possunt illud Psal. [19:8]: *Hii in curribus, et hii in equis, nos in nomine Domini inuocabimus*.

1. Religiosus ] Lambeth begins this chapter: In religioso tria… with the “I” capitalized. [↑](#footnote-ref-1)
2. quod auis ] Lambeth, F 128 *om*. F 80. [↑](#footnote-ref-2)
3. dolium ] Lambeth, 128 *corr*. dolorium F 80. [↑](#footnote-ref-3)
4. castigare ] F 128 *corr.* castrare F 80, Lambeth. [↑](#footnote-ref-4)
5. Bernardus ] F 128 *corr*. Hieronimus F 80, Lambeth. [↑](#footnote-ref-5)
6. consiliatrices ] F 128 adds: de quo vide supra capitulo [292] Puer. [↑](#footnote-ref-6)
7. foris ] Lambeth, F 128 *om*. F 80. [↑](#footnote-ref-7)
8. et ] Lambeth, F 128 *corr.* ad F 80. [↑](#footnote-ref-8)
9. congregauit ] *add.* ~~co~~ F. 80. [↑](#footnote-ref-9)
10. non erit ] Lambeth *om.* F 80. [↑](#footnote-ref-10)
11. carnalia ] *add.* desi F80. [↑](#footnote-ref-11)
12. audientur ] Lambeth, F 128 *corr.* audiendi entur F 80. [↑](#footnote-ref-12)
13. illo ] *add.* in illo F 80. [↑](#footnote-ref-13)
14. sed vnus iurat mihi fideliter seruire ] Lambeth, *om.* F80. [↑](#footnote-ref-14)